Broj: 448-02/13

Datum: 20.12.2013.



ODLUKA

Žalbene komisije Vijeća za štampu u Bosni i Hercegovini

po žalbi Upravnog odbora Omladinske novinske asocijacije u BiH na tekst

„Koordinirani napad pedera na Saff“

objavljen 12.11.2013. godine na portalu saff.ba

ŽALBA SE PRIHVAĆA

Drastično kršenje Kodeksa za štampu i online medije BiH

Član 2 - Urednička odgovornost

Član 3 - Huškanje

Član 4 - Diskriminacija

Član 4a - Ravnopravnost polova i poštivanje osobenosti

Član 5 - Tačnost i fer izvještavanje

Član 8 - Pogrešno predstavljanje

Žalbena komisija Vijeća za štampu u BiH konstatira da je u tekstu “Koordinirani napad pedera na Saff” Projekt “Stand Up” Udruženja Vesta iz Tuzle, koji ima za cilj edukaciju djece o problemu rodno zasnovanog nasilja, pogrešno, tendenciozno i zlonamjerno doveden u vezu sa promoviranjem LGBT orijentacije među djecom.

Nažalost, nije prvi put da Saff piše ovakve tekstove, već je riječ o Saffovom ustrajnom opravdavanju vlastitih pogrešaka i načina pisanja o temama ljudskih prava i prava na drugačiju seksualnu orijentaciju.

Vijeću za štampu u BiH i redakciji portala saff.ba, obratio se Upravni odbor Omladinske novinske asocijacije u BiH, povodom teksta „Koordinirani napad pedera na Saff“, objavljenog na portalu saff.ba 12.11.2013. godine, naznačivši sljedeće: "U ime 500 mladih aktivista/kinja Upravni odbor Omladinske novinske asocijacije Vam se obraća, sa molbom da uklonite članak 'Koordinirani napad pedera na Saff". Novinari bi trebali izbjegavati direktne ili indirektne komentare kojima ličnosti stavljaju u neravnopravan položaj ili ih diskriminišu po osnovi njihovog pola, roda, polnog identiteta, rodnoga identiteta, rodnoga izražavanja i/ili seksualne orijentacije - stoji u članu 4a, Kodeksa Vijeća za štampu. Ovakvim člancima Vaš portal govorom mržnje podstiče diskriminaciju i netoleranciju".

Žalba Upravnog odbora Omladinske novinske asocijacije u BiH se odnosi na tekst u kome je, između ostalog, objavljeno: „Prvi radni dan u sedmici bio je veoma zanimljiv za Saff. Naime, jučer smo doživjeli ozbiljan i koordiniran napad od strane pedera i njihovih emisara. Razlog pederske ofanzive na Saff bio je objavljeni članak 'Pederluk među djecom'. Da podsjetimo, u tom tekstu upozorili smo sljedeće: 'Roditelji u deset bh. općina čija će djeca učestvovati u projektu engleskog naziva ‘Stand up’ (Ustani) očito pojma nemaju da će njihova djeca biti žrtve pederske propagande koja se odvija pod zakamufliranom floskulom o ‘prevenciji rodno zasnovanog nasilja’!“.



Također se navodi i sljedeće: „Da smo pedere dirnuli u bolnu ranu govore i njihove brojne reakcije...Jasno je da su nas pederi htjeli 'zatrpati' svojim reakcijama i na taj način stvoriti dojam da ih se trebamo plašiti“.



Autor teksta piše i: „Cilj priče o rodnom identitetu i sprečavanju rodno zasnovanog nasilja u suštini je radi zaštite i promocije pederskih prava. Niko se u svijetu ne bavi ovom temom osim pedera i njihovih honorarnih sluga. Uvijek kada se govori o rodnim temama, nakon dana priče o beskorisnim stvarima, dođe se na to da trebamo poštivati i pomoći prakticiranju rodnih različitosti i homoseksualnih rodnih različitosti i homoseksualnih atipičnih rodnih ponašanja“.

U skladu sa žalbenom procedurom, Vijeće za štampu u BiH obratilo se uredniku portala saff.ba povodom upućene žalbe, ali uredništvo nije dostavilo odgovor.

Žalbena komisija Vijeća za štampu u BiH razmotrila je žalbu Upravnog odbora Omladinske novinske asocijacije u BiH, tekst “Koordinirani napad pedera na Saff” i zaključila da je drastično prekršen Kodeks za štampu i online medije BiH.



Prekršeni su: Član 2 - Urednička odgovornost, Član 3 - Huškanje, Član 4 - Diskriminacija, Član 4a - Ravnopravnost polova i poštivanje osobenosti, Član 5 - Tačnost i fer izvještavanje, i Član 8 - Pogrešno predstavljanje, Kodeksa za štampu i online medije BiH.



Kodeks je, između ostalog, drastično prekršen u navodima:

“Roditelji u deset bh. općina čija će djeca učestvovati u projektu engleskog naziva ‘Stand up’ (Ustani) očito pojma nemaju da će njihova djeca biti žrtve pederske propagande koja se odvija pod zakamufliranom floskulom o ‘prevenciji rodno zasnovanog nasilja’!”

„Pravi smutljivci su pederi, koji misle da niko neće shvatiti njihovu prevaru sa tim pričama o rodnim identitetima.“

„Cilj priče o rodnom identitetu i sprečavanju rodno zasnovanog nasilja u suštini je radi zaštite i promocije pederskih prava“.

Član 2, Urednička odgovornost, Kodeksa za štampu i online medije BiH: "Najvažnija odgovornost novinara i urednika je osigurati da njihov rad bude usmjeren ka poštivanju istine, kao i prava javnosti da sazna istinu. Novinari će u svakome trenutku obavljati svoj posao u duhu pravednosti, istinitosti i pristojnosti pri sakupljanju informacija, izvještavanju i predstavljanju mišljenja. Plagijati, falsifikovanje, namjerno prikrivanje važnih činjenica, primanje mita ili usluga, koji bi uticali na rad novinara ili urednika, najteži su moralni prekršaji ove profesije".



Član 3, Huškanje, Kodeksa za štampu i online medije BiH: "Novinari će u svakom trenutku biti svjesni opasnosti koja se javlja kada mediji govorom mržnje podstiču diskriminaciju i netoleranciju. Imajući u vidu takvu opasnost, novinari će dati sve od sebe kako ne bi huškali i/ili podsticali mržnju i/ili nejednakost na osnovu etničke pripadnosti, nacionalnosti, rase, religije, pola, seksualne orijentacije, fizičke onesposobljenosti ili mentalnog stanja. Novinari neće ni pod kakvim okolnostima podsticati krivična djela ili nasilje".



Član 4, Diskriminacija, Kodeksa za štampu i online medije BiH: "Novinari moraju izbjeći prejudicirane i uvredljive aluzije na nečiju etničku grupu, nacionalnost, rasu, religiju, pol, seksualnu opredijeljenost, fizičku onesposobljenost ili mentalno stanje. Aluzije na nečiju etničku grupu, nacionalnost, rasu, religiju, pol, seksualnu opredijeljenost, fizičku onesposobljenost ili mentalno stanje će biti napravljene samo onda kada su u direktnoj vezi sa slučajem o kojemu se izvještava".



Član 4a - Ravnopravnost polova i poštivanje osobenosti, Kodeksa za štampu i online medije BiH: "Novinari će izbjegavati direktne ili indirektne komentare kojima ličnosti stavljaju u neravnopravan položaj ili ih diskriminišu po osnovi njihovog pola, roda, polnog identiteta, rodnoga identiteta, rodnoga izražavanja i/ili seksualne orijentacije."



Član 5 - Tačnost i fer izvještavanje, Kodeksa za štampu i online medije BiH: "Novinari neće objavljivati netačne ili krivonavodeće materijale u vidu fotografija, tekstova ili drugih materijala. Fotografije i dokumenti ne smiju biti falsifikovani i/ili korišteni na krivonavodeći način. Novinari ne smiju prikrivati i/ili zadržavati važne informacije čije bi obznanjivanje moglo materijalno uticati na tumačenje objavljenog izvještaja i razumijevanje kod čitalačke publike. Novinari imaju profesionalnu obavezu blagovremeno ispraviti bilo koju objavljenu informaciju za koju se utvrdi da je netačna. Izvinjenje i/ili ispravka će biti objavljeni s dužnim isticanjem. Novinari će uvijek izvještavati istinito i tačno o ishodu radnje poduzete u vezi s klevetom u koju su bili uključeni. Novinari će izvještavati samo na osnovu činjenica čije je porijeklo novinaru poznato. Kod izvještavanja i komentara kontroverze, novinari će se potruditi da saslušaju i predstave sve strane u sporu. Ukoliko jedna strana u kontroverzi odbije da se stavi na raspolaganje novinaru, publikacija može opravdano navesti ovo odbijanje u svom izvještaju."

Član 8 - Pogrešno predstavljanje, Kodeksa za štampu i online medije BiH: "Novinari će koristiti samo pravedna sredstva da dođu do vijesti, dokumenata i/ili fotografija. Novinari i fotografi neće dolaziti do informacija i/ili fotografija putem zastrašivanja ili maltretiranja. Neetički je pogrešno predstavljati nečiji identitet ili namjeru i koristiti se mahinacijama da bi se došlo do informacije za objavljivanje, osim u ekstremnim okolnostima i u zakanitoj formi, kada bi objavljivanje informacije dobijene na takav način jasno služilo javnom interesu".



Članovi/ce Žalbene komisije: Predsjedavajući, prof.dr Miodrag Živanović; advokat Dražen Zubak; doc.dr Enes Osmančević; urednik Fuad Kovačević i novinar Milan Šutalo.